

 **รพ.เมตตาฯ เผย! มองเห็นแย่ลง สายตาเปลี่ยนบ่อย** **ส่งสัญญาณของโรคกระจกตาโก่ง**

โรงพยาบาลเมตตาประชารักษ์(วัดไร่ขิง) เปิดศูนย์เลเซอร์แก้ไขสายตาครบวงจรด้วยวิธีพีอาร์เค (PRK) เลสิกชนิดใช้ใบมีด (microkeratome LASIK) เฟมโตเลสิก (Femto LASIK) รีเลกซ์สไมล์ (ReLEX SMILE) และวิธีการฝังวงแหวนในเนื้อกระจกตา (Intrastromal Corneal Ring Segments; ICRS) เพื่อรักษาโรคกระจกตาโก่ง หากมีค่าสายตาเปลี่ยนเร็ว เปลี่ยนแว่นสายตาบ่อยครั้ง สายตาสั้นและเอียงเพิ่มขึ้นเร็ว มีประวัติเป็นภูมิแพ้เยื่อบุตา หรือขยี้ตาบ่อย ๆ จักษุแพทย์แนะนำควรมาตรวจประเมินขอคำแนะนำและรับการรักษาอย่างเหมาะสมและทันท่วงที

 **นายแพทย์ไพโรจน์ สุรัตนวนิช รองอธิบดีกรมการแพทย์** กล่าวว่ากระจกตาโก่ง พบได้ในทุกเพศทุกวัย อาการคือเริ่มเห็นภาพพร่ามัว เห็นภาพบิดเบี้ยว ผิดรูปร่างไปจากภาพจริง บางรายอาจมีอาการเคืองตา แสบตา ตาสู้แสงไมได้ นอกจากนี้ยังเป็นคนที่มีสายตาสั้น หรือเอียงค่อนข้างมาก ใส่แว่นสายตาช่วยก็มองไม่ค่อยชัดต้องเปลี่ยนแว่นบ่อย อาการกระจกตาโก่งพบได้เมื่อเข้ารับการตรวจค่าสายตาอย่างละเอียดจากจักษุแพทย์เท่านั้น ดังนั้นควรสังเกตความผิดปกติของสายตาอยู่เสมอ โดยเฉพาะหากมีอาการที่เป็นสัญญาณของโรคกระจกตาโก่งเบื้องต้น เช่น มองเห็นไม่ชัดจนต้องตรวจวัดสายตาและเปลี่ยนแว่นบ่อย ๆ มีอาการแสบดวงตา ตาสู้แสงไม่ได้ เป็นต้น ที่สำคัญเมื่อเกิดความผิดปกติเหล่านี้ก็อย่านิ่งนอนใจ ขอให้รีบไปพบจักษุแพทย์

 **นายแพทย์กิตติวัฒน์ มะโนจันทร์ ผู้อำนวยการโรงพยาบาลเมตตาประชารักษ์ (วัดไร่ขิง)** กล่าวเพิ่มว่า โรคกระจกตาโก่ง เป็นโรคที่มีกระจกตาบางลงและโก่งขึ้น ผู้ป่วยจะมาพบแพทย์ด้วยการมองเห็นที่แย่ลง สายตาเปลี่ยนบ่อย เปลี่ยนแว่นบ่อยหรือต้องการทำเลเซอร์แก้ไขสายตาเช่น เลสิก เพราะมีสายตาสั้นและเอียงเพิ่มขึ้นเร็วจึงทำให้มีจำนวนผู้ป่วยโรคกระจกตาโก่งที่ตรวจพบมากขึ้น โดยจะพบภาวะของโรคที่ดำเนินไปได้เร็วมากขึ้นในช่วงอายุ 20 - 30 ปี หรืออาจมีการขยี้ตาร่วมด้วยในผู้ที่มีภูมิแพ้เยื่อบุตาและหากปล่อยให้โรคดำเนินไปโดยไม่ได้รับการแก้ไขอย่างทันท่วงที อาจส่งผลให้ผู้ป่วยสูญเสียการมองเห็นได้โดยมีปัจจัยหลายอย่างที่อาจทำให้มีการกำเริบของโรคได้เร็วเช่น อายุน้อย มีประวัติภูมิแพ้ ขยี้ตาบ่อยๆ ในผู้ป่วยแต่ละรายมีการรักษาแตกต่างกันไปขึ้นอยู่กับระดับความรุนแรงของโรค และพบมีจำนวนผู้ป่วยโรคกระจกตาโก่งที่ตรวจพบเพิ่มมากขึ้นในปัจจุบันความก้าวหน้าของการวินิจฉัยที่สามารถค้นพบโรคได้ตั้งแต่ระยะต้นๆหากการดำเนินของโรคเป็นมากขึ้นจะเกิดสายตาสั้นและเอียงมากขึ้น กระจกตาบางลง ชั้นกระจกตาปริแยก และเกิดแผลเป็นที่กระจกตาจนต้องผ่าตัดเปลี่ยนกระจกตาได้ **แพทย์หญิงวธูกานต์ รุ่งภูวภัทร นายแพทย์ชำนาญการพิเศษอาจารย์หน่วยกระจกตาและการแก้ไขสายตาผิดปกติ** กล่าวเสริมว่าเนื่องจากการตัดสินใจว่าจะต้องทำการรักษาผู้ป่วยในทันทีหรือไม่ขึ้นกับการกำเริบของโรค และผู้ป่วยแต่ละรายมีการดำเนินโรคที่แตกต่างกัน มีปัจจัยหลายอย่างที่อาจทำให้มีการกำเริบของโรคได้เร็วเช่น อายุน้อย มีประวัติภูมิแพ้ ขยี้ตาบ่อยๆ ผู้ป่วยแต่ละรายต้องการการรักษาแตกต่างกันไปขึ้นกับระดับความรุนแรงของโรค **โดยการฝังวงแหวนในเนื้อกระจกตา (Intrastromal corneal ring segments; ICRS)** จัดเป็นการรักษาหนึ่ง เพื่อแก้ไขโรคกระจกตาโก่งที่สามารถช่วยลดระดับสายตาที่ผิดปกติ และทำให้กระจกตาแบนลงได้ จึงนิยมพิจารณาฝังวงแหวนในเนื้อกระจกตาเมื่อผู้ป่วยไม่สามารถทนการใส่คอนแทคเลนส์ได้ โดยที่กระจกตายังไม่มีแผลเป็น ICRS เป็นวัสดุสังเคราะห์ที่ทำจาก polymethyl methacrylate (PMMA)เดิมการฝังวงแหวนในเนื้อกระจกตา ใช้ในการผ่าตัดแก้ไขสายตาสั้นแต่ในปัจจุบันจัดเป็นทางเลือกหนึ่งในการแก้ไขสายตาในผู้ป่วยที่มีกระจกตาโก่งเนื่องจากผู้ป่วยเหล่านี้มักใส่แว่นสายตาไม่ชัด ใส่คอนแทคเลนส์ก็อาจไม่ชัดหรือเคืองตา และโรคกระจกตาโก่งเป็นข้อห้ามของการทำเลเซอร์แก้ไขสายตา จึงทำให้การฝังวงแหวนในเนื้อกระจกตาได้รับความนิยมมากขึ้น โดยการเลือก จำนวนวงแหวน ขนาดตำแหน่งและความหนาของวงแหวนที่จะฝัง จะต้องมีการตรวจตาโดยละเอียดและส่งคำนวณวงแหวนเฉพาะสำหรับบุคคลนั้นๆ โดยขึ้นกับระดับสายตาผิดปกติ ความหนากระจกตา และค่าความโค้งกระจกตา การใส่วงแหวนในเนื้อกระจกตาทำได้โดยการใช้ใบมีดเฉพาะเพื่อทำให้เกิดช่องในเนื้อกระจกตา แต่พบว่าอาจไม่แม่นยำเท่าการใช้เฟมโตเซเคิลเลเซอร์ (Femtosecond LASER) ช่วยในการผ่าตัดทำช่องในเนื้อกระจกตาและอาจพบภาวะแทรกซ้อนได้มากกว่า วิธีการผ่าตัดสามารถทำได้โดยการหยอดยาชาเฉพาะที่ใส่วงแหวนเฉพาะที่คำนวณไว้สำหรับผู้ป่วยรายนั้น ๆ ใช้เวลาผ่าตัดประมาณ30 นาที หลังผ่าตัดจักษุแพทย์จะใส่คอนแทคเลนส์เพื่อลดการเคืองตาและนัดตรวจติดตามอาการในวันรุ่งขึ้นโดยหลังผ่าตัดจะพบว่าระดับการมองเห็นอาจดีขึ้นบ้างมีสายตาสั้น สายตาเอียงที่ลดลงกระจกตาแบนลงสามารถใส่คอนแทคเลนส์แก้ไขระดับสายตาที่ผิดปกติได้ง่ายขึ้น หากผลการรักษาไม่เป็นที่น่าพอใจสามารถเอาวงแหวนออกได้ และไม่รบกวนการผ่าตัดที่ผู้ป่วยอาจได้รับต่อไปในอนาคตเช่น การผ่าตัดเปลี่ยนกระจกตา ปัจจุบันทางศูนย์เลเซอร์แก้ไขสายตาโรงพยาบาลเมตตาประชารักษ์ นอกเหนือจากการให้บริการเลเซอร์แก้ไขสายตาครบวงจรด้วยวิธีพีอาร์เค (PRK) เลสิกชนิดใช้ใบมีด (microkeratomeLASIK) เฟมโตเลสิก (femtoLASIK) และรีเลกซ์สไมล์ (ReLEX SMILE) ยังมีบริการ**การฝังวงแหวนในเนื้อกระจกตา (Intrastromal corneal ring segments; ICRS)** **เพื่อรักษาโรคกระจกตาโก่ง**อีกด้วยทางโรงพยาบาลจึงอยากจะประชาสัมพันธ์ให้ประชาชนได้รับทราบว่าหากผู้ป่วยจะมาพบแพทย์ด้วยการมองเห็นที่แย่ลงสายตาเปลี่ยนบ่อยเปลี่ยนแว่นบ่อยสายตาสั้นและเอียงเพิ่มขึ้นเร็วมีประวัติเป็นภูมิแพ้เยื่อบุตา หรือขยี้ตาบ่อย ๆ สามารถมาตรวจประเมินได้เพื่อจักษุแพทย์จะสามารถตรวจวินิจฉัยให้คำแนะนำและให้การรักษาอย่างเหมาะสมและทันท่วงที สนใจสามารถสอบถามข้อมูลเพิ่มเติมได้ที่ ศูนย์เลสิกเมตตา -โทรศัพท์ 034-388700 ต่อ 9236 หรือมือถือ 061-4138860 (ในเวลาราชการ) , @lasikmetta , Metta lasik Center

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 #ศูนย์เลสิกเมตตา #กระจกตาโก่ง #การฝังวงแหวนในเนื้อกระจกตา #สายตาเปลี่ยนบ่อย -ขอขอบคุณ-

พฤษภาคม 2568

แพทย์หญิง วธูกานต์ รุ่งภูวภัทร

นายแพทย์ชำนาญการพิเศษ